સવાલ એ થાય છે રાજ્ય સરકાર છેલ્લાં કેટલાંક વર્ષોથી સરકારી શાળાઓમાં ગુણોત્સવ ઊજવે છે પણ તેની ગુણવત્તા શું ? મુખ્યપ્રધાન – પ્રધાનો અને આઈપીએસ અને આઈએએસ કક્ષાના અધિકારીઓ અલગઅલગ શાળાઓમાં જઈ આખો દિવસ રોકાઈને શાળા, બાળકો ને શિક્ષકોને મળી ગુણવત્તા ચકાસી અને જરૂરી માર્ગદર્શન આપતા હોય છે પણ એક મોટો વર્ગ એવું માને છે કે ગુણોત્સવના કાર્યક્રમો માત્ર સરકારી કાર્યક્રમો જ બની રહે છે. અધિકારીઓ – પ્રધાનો તસવીરો પડાવીને નીકળી જાય છે કોઈ નક્કર ફળશ્રુતિ મળતી નથી. ગુણોત્સવ વખતે ક્યારેક પ્રધાનો અને અધિકારીઓ ચોંકી જાય તેવો વિદ્યાર્થીઓનાં ભણતરનો સ્તર જોવા મળે છે. આ વર્ષની જ વાત કરીએ તો ચોટીલા તાલુકાના એક ગામની શાળામાં ગુણોત્સવ વખતે એક વિદ્યાર્થીને મેલબોર્ન કે સ્ટેડિયમ શબ્દ વાંચતા આવડ્યો ન હતો. પાંચમા કે છઠ્ઠા ધોરણમાં ભણતાં વિદ્યાર્થીઓ આવું વાંચી શકતા નથી તેવી હાલત છે. આના પરથી માતૃભાષાની સ્થિતિ વિશેનો અંદાજ લગાવી શકાય છે.